Mosie van wantroue in Zuma verwerpPres. Jacob Zuma. Foto: DoC ŉ Mosie van wantroue in pres. Jacob Zuma is Dinsdag in die nasionale vergadering verwerp. Die mosie is deur Mmusi Maimane, parlementêre leier van die DA, ingedien. ŉ Totaal van 221 LP’s het teen die mosie gestem, 113 LP’s was ten gunste daarvan terwyl agt LP’s buite stemming gebly het. Die stemming is aanvanklik vertraag nadat dit aan die lig gekom het dat die elektroniese kiesstelsel buite werking was. “Die stelsel vries en daarom is die ingenieurs ontbied,” het speaker Baleka Mbete gesê. “Hulle is in die kelder en gee aandag aan die probleem,” het sy later gesê. Sowat tien minute later was die probleem opgelos en het die LP’s gestem. Dit is die tweede keer vanjaar dat ŉ mosie van wantroue teen Zuma ingestel is. AgangSA het verlede maand die eerste mosie ingestel maar Andries Tlouamma, AgangSA-LP, het die mosie teruggetrek enkele minute nadat hy in die parlement ŉ spreekbeurt gekry het.